Vicente Calderón stadioni
Vicente Calderón (ispancha: Estadio Vicente Calderón) — 54,907 tomoshabinlar sigʻimiga ega stadion. Maydon 1966-yildan 2017-yilgacha Atletiko Madrid jamoasining uy stadioni boʻlgan. Ushbu stadion Ispaniyaning Madrid shahridagi Arganzuela hududidagi Manzanares daryosi qirgʻogʻida joylashgan. Stadion avvaliga Estadio Manzanares deb nomlangan, keyinchalik esa uni uzoq muddat boshqargan Prezident Vicente Calderón sharafiga nom Vicente Calderón Stadiumga oʻzgartirilgan. Stadion 2017-yil La Liganing 2016—2017-yilgi mavsumidan soʻng, Atletiko Madridning Metropolitano Stadioniga koʻchishi munosabati bilan yopilgan. Buzish ishlari esa 2019-yilda boshlanib, bir yilda yakuniga yetgan. Visente Calderón stadioni 1966-yilda ochilganda 62,000 insonni oʻz bagʻriga sigʻdirgan. 1982-yilgi Jahon Chempionati sababli esa qoʻshimcha 4000ta oʻrindiq qoʻshilgan va 1982-yildan 2001-yilgacha 66,000 muxlisni sigʻdirgan. 2001-yildan keyin to 2017-yilda yopilguniga qadar, stadionda kichik qisqartirish ishlari boʻlgan va sigʻim 55,000dan kamroqni tashkil qilgan.